คาดเศรษฐกิจปีนี้โตได้5.5%
สศค.เผยการใช้จ่ายในประเทศ-การลงทุนหนุนส่งเศรษฐกิจไทยในไตรมาส3โต 3.5-4% ประเมินทั้งปีขยายตัว 5.5%
29 ต.ค. 2555

สศค.เผยการใช้จ่ายในประเทศ-การลงทุนหนุนส่งเศรษฐกิจไทยในไตรมาส3โต 3.5-4% ประเมินทั้งปีขยายตัว 5.5%




นายสมชัย สัจจพงษ์ ผู้อำนวยการสำนักงานเศรษฐกิจการคลัง(สศค.) ในฐานะโฆษกกระทรวงการคลัง กล่าวว่า ภาวะเศรษฐกิจการคลังประจำเดือน ก.ย.55 และไตรมาส 3/55 เครื่องชี้ภาวะเศรษฐกิจไทยยังคงขยายตัวได้ต่อเนื่อง โดยได้รับแรงสนับสนุนหลักจากการใช้จ่ายในประเทศทั้งจากการบริโภคและการลงทุนภาคเอกชนที่ยังคงขยายตัวได้ดี 
ทั้งนี้ เศรษฐกิจไทยช่วงไตรมาส 3/2555 จะเติบโตในช่วง 3.5-4% ขณะที่ไตรมาส 4/2555 เศรษฐกิจไทยจะต้องเติบโตในระดับ 12-14% เพื่อทำให้ทั้งปี 2555 เป็นไปตามคาดการณ์ที่ สศค.ประเมินว่าเศรษฐกิจไทยจะขยายตัวได้ที่ 5.5% โดยมีช่วงคาดการณ์ที่ 5.3-5.8% ส่วนปี 2556 ประเมินว่าเศรษฐกิจไทยมีแนวโน้มขยายตัวที่ 5.2% โดยมีช่วงคาดการณ์ที่ 4.7-5.7%
ขณะที่ผลกระทบจากวิกฤติเศรษฐกิจยูโรโซนและความไม่แน่นอนของเศรษฐกิจโลกส่งผลกระทบต่อการส่งออกของไทยและส่งผลกระทบทำให้ภาคการผลิตอุตสาหกรรมของไทยโดยเฉพาะการผลิตในอุตสาหกรรมที่เน้นการส่งออกของไทยหดตัวลง แต่เศรษฐกิจไทยยังคงได้รับปัจจัยบวกจากตลาดใหม่ที่มีศักยภาพ โดยเฉพาะตลาดส่งออกของประเทศออสเตรเลียแอฟริกา อินเดีย และฮ่องกง
"เศรษฐกิจไทยในเดือนกันยายน 2555 และไตรมาสที่ 3 ปี 2555 ได้รับแรงสนับสนุนหลักจากการใช้จ่ายในประเทศทั้งจากการบริโภคและการลงทุนภาคเอกชนที่ยังคงขยายตัวได้ดี ขณะที่การส่งออกและภาคการผลิตอุตสาหกรรมที่เน้นการส่งออกยังคงมีสัญญาณชะลอตัว สะท้อนผลกระทบจากวิกฤติเศรษฐกิจยูโรโซน และความไม่แน่นอนของเศรษฐกิจโลก"นายสมชัย กล่าว
การที่เศรษฐกิจไทยในไตรมาสที่ 3 ของปี 2555 ขยายตัวได้จากการใช้จ่ายในประเทศเป็นหลัก แต่มีประเด็นเศรษฐกิจที่ต้องติดตามอย่างใกล้ชิดต่อไป 1.วิกฤตเศรษฐกิจยูโรโซนและเศรษฐกิจโลกที่ยังคงผันผวน และ 2.การดำเนินนโยบายการคลังที่จะมีส่วนสนับสนุนเศรษฐกิจไทยในปี 2555 และปี 2556 ต่อไป 
ด้าน น.ส.กุลยา ตันติเตมิท ผู้เชี่ยวชาญเฉพาะด้านเศรษฐกิจมหภาค กล่าวว่า การบริโภคและการลงทุนภาคเอกชนยังคงขยายตัวได้อย่างต่อเนื่อง สะท้อนได้จากปริมาณจำหน่ายรถยนต์นั่งในเดือน ก.ย.55 ขยายตัวที่ 67.8% ทำให้ไตรมาสที่ 3 ขยายตัว 78.6% 
สำหรับด้านการลงทุนภาคเอกชนขยายตัวได้ดีต่อเนื่องเช่นกัน สะท้อนจากปริมาณการนำเข้าสินค้าทุนในเดือน ก.ย.2555 ขยายตัว 24.5% ทำให้ไตรมาส 3/55 ขยายตัวได้ในระดับ 18.3% สอดคล้องกับปริมาณจำหน่ายรถยนต์เชิงพาณิชย์ในเดือน ก.ย.2555 ยังคงขยายตัวต่อเนื่องที่ 39.4% ทำให้ไตรมาส 3/2555 ยังคงขยายตัวในระดับสูงอยู่ที่ 53.5% 
ขณะที่ภาคการส่งออกของไทยได้รับผลกระทบจากความไม่แน่นอนของเศรษฐกิจโลกทำให้มูลค่าการส่งออกในไตรมาส 3/2555 หดตัวที่ -3.8% สอดคล้องกับภาคการผลิตอุตสาหกรรมที่ปรับตัวลดลง โดยดัชนีผลผลิตภาคอุตสาหกรรมในเดือน ก.ย.2555 หดตัวต่อเนื่องเป็นเดือนที่ 4 โดยหดตัว -13.7% ทำให้ไตรมาส 3/55 หดตัว -10.2% จากไตรมาสก่อนหน้าที่หดตัว -1.5% เนื่องจากได้รับผลกระทบจากการชะลอตัวของคำสั่งซื้อในต่างประเทศ